CELEX: 62014TN0180
Language: lt
Date: 2014-03-14 00:00:00
Title: Byla T-180/14: 2014 m. kovo 14 d. pareikštas ieškinys byloje Front Polisario/Taryba

16.6.2014   
            
            
               LT
            
            
               Europos Sąjungos oficialusis leidinys
            
            
               C 184/33
            
         2014 m. kovo 14 d. pareikštas ieškinys byloje Front Polisario/Taryba
   
   (Byla T-180/14)
   2014/C 184/55
   Proceso kalba: prancūzų
   
      Šalys
   
   
      Ieškovas: Front populaire pour la libération de la saguia-el-hamra et du rio de oro (Front Polisario) (Laâyoune), atstovaujamas advokato G. Devers
   
      Atsakovė: Europos Sąjungos Taryba
   
      Reikalavimai
   
   Ieškovas Bendrojo Teismo prašo:
   
               —
            
            
               pripažinti jo ieškinį dėl panaikinimo priimtinu,
            
         
               —
            
            
               nuspręsti panaikinti Tarybos sprendimą,
            
         
               —
            
            
               priteisti iš Tarybos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdamas ieškinį dėl 2013 m. gruodžio 16 d. Tarybos sprendimo 2013/785/ES dėl Europos Sąjungos ir Maroko Karalystės protokolo, kuriuo nustatomos Europos Sąjungos ir Maroko Karalystės žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo Europos Sąjungos vardu (1) ieškovas remiasi dvylika pagrindų.
   Ieškovas mano, kad šis aktas yra tiesiogiai ir konkrečiai susijęs su juo, kaip su Sacharos tautos atstovu.
   
               1.
            
            
               Pirmasis ieškinio pagrindas susijęs su pareigos motyvuoti pažeidimu, nes iš ginčijamo sprendimo neaišku, kaip Taryba, priimdama sprendimą, atsižvelgė į aplinkybę, kad Vakarų Sachara nėra savarankiška teritorija, okupuota Maroko Karalystės.
            
         
               2.
            
            
               Antrasis ieškinio pagrindas susijęs su konsultavimosi principo pažeidimu, nes Taryba priėmė ginčijamą sprendimą nepasikonsultavusi su ieškovu, nors tarptautinėje teisėje nustatyta, kad nesavarankiškos teritorijos tautos gamtiniai ištekliai eksploatuojami pasikonsultavus su jos atstovais. Ieškovas nurodo, kad jis yra vienintelis ir vieningas Sacharos tautos atstovas.
            
         
               3.
            
            
               Trečiasis ieškinio pagrindas susijęs su nuoseklumo principo pažeidimu, nes ginčijamu sprendimu buvo pritarta tarptautinio susitarimo, taikytino Vakarų Sacharos teritorijoje, įsigaliojimui, nors nė viena valstybė narė nepripažino suverenių Maroko Karalystės teisių į Vakarų Sacharą. Ginčijamas sprendimas sustiprina Maroko Karalystės viešpatavimą Sacharos teritorijoje, o tai nesuderinama su pagalba, kurią Komisija teikia pabėgėliams iš Sacharos. Be to, ginčijamas sprendimas neatitinka įprastos Europos Sąjungos reakcijos į remiantis tarptautinės teisės privalomomis normomis nustatytų įpareigojimų pažeidimus ir prieštarauja bendros žuvininkystės politikos tikslams.
            
         
               4.
            
            
               Ketvirtasis ieškinio pagrindas susijęs su ilgalaikės plėtros tikslo nesilaikymu.
            
         
               5.
            
            
               Penktasis ieškinio pagrindas susijęs su teisėtų lūkesčių principo pažeidimu, nes ginčijamas sprendimas nesuderinamas su lūkesčiais, kurie ieškovui kilo Europos Sąjungos institucijoms nuolat kartojant, kad su Maroko Karalystę sudaryti susitarimai atitinka tarptautinę teisę.
            
         
               6.
            
            
               Šeštasis ieškinio pagrindas susijęs su asociacijos susitarimo, kurį sudarė Europos Sąjunga ir Maroko Karalystė, pažeidimu, nes ginčijamas sprendimas prieštarauja minėto susitarimo 2 straipsniui tiek, kiek pažeidžia apsisprendimo teisę.
            
         
               7.
            
            
               Septintasis ieškinio pagrindas susijęs su Jungtinių Tautų Jūrų teisės konvencijos pažeidimu, nes ginčijamu sprendimu pritarta protokolo, pagal kurį Europos Sąjunga ir Maroko Karalystė nustato žvejybos vandenyse, į kurias jie neturi suverenių teisių, kvotas, įsigaliojimui ir leidžia Sąjungos laivams eksploatuoti tik Sacharos tautai priklausančius žuvies išteklius.
            
         
               8.
            
            
               Aštuntasis ieškinio pagrindas susijęs su apsisprendimo teisės pažeidimu, nes dėl ginčijamo sprendimo didėja Maroko Karalystės viešpatavimas Vakarų Sacharoje.
            
         
               9.
            
            
               Devintasis ieškinio pagrindas susijęs su ilgalaikių suverenių teisių į gamtinius išteklius ir Jungtinių Tautų chartijos 73 straipsnio pažeidimu, nes su ieškovu nebuvo konsultuojamasi, nors ginčijamu sprendimu leista eksploatuoti gamtinius išteklius, į kurias suverenias teises turi tik Sacharos tauta.
            
         
               10.
            
            
               Dešimtasis ieškinio pagrindas susijęs su sutarčių santykinio poveikio principo pažeidimu, nes ginčijamu sprendimu ieškovui be jo sutikimo nustatyta tarptautinių įsipareigojimų.
            
         
               11.
            
            
               Vienuoliktasis ieškinio pagrindas susijęs su tarptautinės humanitarinės teisės pažeidimu, nes ginčijamu sprendimu suteikiama finansinė parama Maroko Karalystės vykdomai Vakarų Sacharos kolonizacijos politikai.
            
         
               12.
            
            
               Dvyliktasis ieškinio pagrindas susijęs su tarptautinės atsakomybės teise, nes dėl ginčijamo sprendimo Europos Sąjungai kyla tarptautinė atsakomybė.
            
         
      (1)  OL L 349, p. 1.